ከበዓለ ኀምሳ ጀምሮም በኢየሩሳሌም ውስጥ በሐዋርያት ዙሪያ ተከማችተው የነበሩትን ምእመናን የዕለት ተዕለት አስተዳደራዊ አገልግሎት እንዲከታተሉ ከተመረጡት ሰባት ዲያቆናት መካከል አንደኛው ፊልጰስ ነበረ (ሐ.ሥ. 6፥1-6)፡፡ ይህም የእግዚአብሔር ሰው ከተመረጠበት አገልግሎት በተጨማሪ ከቤተ ሰቡ ጋር ወንጌል በማዳረስ የታወቀ አገልጋይ ነበረ (ሐ.ሥ. 21፥8-9)፡፡ በዚህም አገልግሎቱ በሰማርያ፥ ወንጌል በመስበክ ባከናወነው አገልግሎቱ ሳምራውያን የናዝሬቱ ኢየሱስ እየተባለ የተጠራው ራሱ ክርስቶስ (በነቢያት ትንቢት መሠረት የተጠበቀው መሲሕ) እንደ ሆነ አምነው ስለ ነበረ፥ ወሬውም በኢየሩሳሌም ወደ ነበሩት ሐዋርያት ዘንድ ደርሶ ስለ ነበረ፥ ጴጥሮስና ዮሐንስ ወደ ሰማርያ ሄደው ሁኔታውን እንዲከታተሉት ተልከው ነበር፡፡ እነርሱም የሰማርያውን አገልግሎት አጠናቀው ከፊልጶስ ጋር ወደ ኢየሩሳሌም ተመለሱ፡፡ ፊልጶስ ግን ለተለየ አገልግሎት ወደ ጋዛ እንዲወርድ የጌታ መልአክ ነገረው፡፡ ይህ በሆነበት ጊዜ ሕንደኬ ለተባለችው የኢትዮጵያ ንግሥት ባለሙሉ ሥልጣን ሚኒስትር የሆነ ሰው በኢየሩሳሌም ሥርዐተ አምልኮ አድርሶ በጋዛ መንገድ ወደ ኢትዮጵያ በመመለስ ላይ ነበረ፤ ኢትዮጵያዊው ባለሥልጣን በዘሩ ይሁዳዊ የነበረ ወይም በዘሩ ኢትዮጵያዊ ሆኖ በትምህርት ይሁዳዊነትን የተቀበለ መሆኑ አይታወቅም፡፡ እንዲሁም እስራኤላውያን ሁሉ በኢየሩሳሌም እየተገኙ እንዲያከብሯቸው በብሉይ ኪዳን ከታዘዙት 3 ዐበይት በዓላት በየትኛው በዓል ኢትዮጵያዊው ወደ ኢየሩሳሌም ሄዶ መመለሱ አልተገለጸም (ዘዳ. 16፥1-16)፡፡ ነገር ግን በመንገድ ላይ በሠረገላ እየተጓዘ ሳለ ትንቢተ ኢሳይያስ ምዕራፍ 53ን ያነብ እንደ ነበረ ተተርኳል፡፡
